Ole Birk Olesen (LA), 2013-06-27:
Enhedslisten har fremsat beslutningsforslag om, at det aktstykke, som regeringen har lagt frem i Finansudvalget, om kommunernes økonomi for 2014 skal trækkes tilbage, fordi Enhedslisten ønsker at forøge bloktilskuddet til kommunerne, så der kan blive et serviceløft på 2 pct., og fordi Enhedslisten ønsker, at de sanktionsmekanismer, som der er, når kommunerne overskrider budgetterne, skal fjernes.
Liberal Alliance er imod begge dele.
Vi ser tværtimod, at der er et potentiale i den offentlige sektor som et hele på i hvert fald mindst 10 pct. for effektiviseringer.
Det peger regeringens egen produktivitetskommission på.
Derfor mener vi sådan set, at man burde gå i gang med det samme med at høste den effektiviseringsgevinst.
Det mener vi ikke regeringen gør, når den fastholder kommunernes økonomi, men det er dog strammere, end det kunne have været, og vi støtter derfor kommuneaftalen.
Men lad mig også sige om Enhedslistens ageren i det hele taget, at jeg synes, at det, der foregår, er en anelse hyklerisk.
Kommuneaftalen og bloktilskuddene til kommunerne er jo en del af statens samlede budgetter.
Statens samlede budgetter bliver fastlagt i en finanslov senere i år, en finanslov for 2014.
Den finanslov forventer regeringen og også Enhedslisten at indgå med hinanden, og i den finanslov kunne man jo, hvis man havde et ønske om det, hæve de pengebeløb, der går til kommunerne.
Det er det samlede statslige budget, vi har med at gøre der, og en del af det samlede statslige budget er bloktilskuddene til kommunerne.
Så hvis Enhedslisten på det tidspunkt siger ja til en finanslov med regeringen uden at have øget bloktilskuddet til kommunerne, så viser det, at hele den seance, vi går igennem her, blot er tomme tønder, der buldrer rigtig meget.
Jeg talte i dag med en indsigtsfuld fyr om dansk politik, og han havde den teori, at Enhedslisten faktisk slet ikke har et ønske om, at regeringen skal føre en mere rød økonomisk politik.
For hvis regeringen begyndte at gøre det, så ville Enhedslisten ikke have så store angrebspunkter mod regeringen, og så ville Enhedslisten ikke kunne gå så meget frem i meningsmålingerne, som man gør for øjeblikket, hvor SF's vælgere og Socialdemokratiets vælgere, som er utilfredse med regeringens forholdsvis stramme økonomiske politik, i stedet søger over mod Enhedslisten og således forgylder Enhedslisten med en række nye mandater i det næste Folketing, hvis meningsmålingerne holder.
Hvis Enhedslisten fik gennemført, at regeringen førte en mere løs økonomisk politik, ville man ikke have den fordel i den offentlige debat, og så ville man måske ikke få så mange stemmer, som man ser ud til at få for øjeblikket.
Det kunne forklare, hvorfor Enhedslisten i forhold til regeringen er sådan en tandløs løve, der ikke gør noget som helst.
Man stemmer bare for regeringens finanslove, selv om man hævder, at de er alt for stramme og ikke giver penge nok til kommunerne.
Man kunne jo have gjort noget.
Man kunne f.eks. have sagt: Vi har ikke tillid til den siddende finansminister, og vi synes, at hans økonomisk syn er forkert; vi synes, at hans økonomiske politik er for stram, og derfor udtrykker vi et mistillidsvotum til finansministeren her i Folketinget som en art protest imod den økonomiske politik, som Enhedslisten mener er alt for stram.
Men den slags gør Enhedslisten ikke, og det kunne selvfølgelig bekræfte den teori, at Enhedslisten i virkeligheden er meget glad for at have en regering, der fører en forholdsvis stram økonomisk politik, for så kan Enhedslisten score vælgere på at kritisere det.
Det ville ganske vist være enormt kynisk og faktisk meget usympatisk, at man på den måde gik mere op i at få stemmer end i at få ført den politik, man går ind for, men det ville forklare Enhedslistens ageren her i Folketinget, hvor man bare råber op og aldrig gør noget.
Så indtil videre og så længe Enhedslisten bare råber op og aldrig gør noget, er jeg egentlig tilbøjelig til at give den person, jeg talte med, ret i, at det er det, der er bevæggrunden.
Man prioriterer stemmer over, at der bliver ført en rød politik i det her land.